Here is a page extracted from Wikipedia that may contain CSS, HTML, and a lot of unformatted text.

Title: Barca
Content: Una barca ye un vehiclo feito ta navegar y que por un regular ye de dimensions mas chicotas que un barco. A etimolochía ye d'a parola latina barca con o mesmo significato.

Una barca ye cualsiquier construcción capable de flotar y de desplazar-se por dencima de l'augua gracias a un sistema de propulsión. S'emplega ta o transporte de personas u cosas y ta desarrollar actividaz como a pesca u esportes como a vela u o cayac. As embarcacions pueden estar grans u chicotas, de cualsiquier material (fusta, metal, plasticos, ...). As barcas pueden mober-sen por l'acción humana con remos, por l'aire con velas, con combustible gasoil u gasolina y un motor d'explosión u con motor electrico. L'augua sobre la que se mueven puet estar la de lacos, ríos, mars, ecetra.

A invención d'as embarcacions cal situgar-la en o neolitico, as primeras naus que trescruzoron as auguas yeran utilizatas ta la cazata y a pesca. A un simple tronco li debioron seguir as embarcacions feitas con chuncos u canyas. As protoembarcacions mas antigas (de bels 10.000 anyos) descubiertas en as excavacions arqueolochicas fuoron tallatas con ainas de piedra a partir de troncos d'árbols rasinosos.

As embarcacions han estato presents en a vida d'os hombres dende bien antigo, han estato indispensables ta o transporte y o comercio, a pesca, as guerras y as conquiestas, as grans exploracions, as colonizacions, a difusión d'a cultura, d'os conoiximientos y d'as malautías.

Cualsiquier embarcación tien una serie d'elementos constitutivos que gosan estar presents independientment d'a mida. Un casco, por un regular solido, que asegura que pueda flotar sobre l'augua y que a vegatas puet estar zarrato por a parti superior; un sistema de propulsión y a sobén un sistema direccional.

Referencias

Se veiga tamién
Navata
Vaixiello
Barco

Vinclos externos 

Transporte